Baixo o ban Khuen-Héderbáry, que yera un mainate hongaro con muitas tierras en Eslavonia bi ha una mala politica con corrupción y prebatinas de machiarización entre 1883 y 1893, o suyo gobierno caye en 1903. Tot ixo fa qualques intelectuals crovates como os dalmatas Frano Supilo y Anton Trumbic sigan sedueitos por o ilirismo y una unión yugoslava (unión d'os eslavos d'o sud), estando-ne un defensor cerrino Josip Strossmayer, bispe de Diakovo. En este contexto en 1905 se reivindicaba que Dalmacia deixás de perteneixer a Cisleitania y s'integrás en un mesmo estau que Eslavonia y a Croacia propiament dita. Entre 1912 y 1913 se proclamó o estau d'excepción y un gobernador hongaro esdevinió dictador. Encara que o ilirismo y as suyas variants heban creixiu, este tipo d'ideyas yeran minoritarias y propias de qualques intelectuals de clase meya, os partius dominants como o Partiu d'o Dreito Puro (a baixa nobleza y os oficials), y o Partiu d'a chent d'a tierra de Radić yeran mes anti-serbos que contrarios a lo dominio austro-hongaro.